text: Georges Köhler
  
  publiceret: 2022-11-28 11:31:05+01:00
  Georges Köhler var en tysk immunolog, som sammen med César Milstein og Niels K. Jerne modtog nobelprisen i fysiologi/medicin i 1984.
  Han blev uddannet i biologi ved universitetet i Freiburg. Sammen med César Milstein udviklede han på Laboratory of Molecular Biology i Cambridge, England, 1974-1976 en teknik til produktion af monoklonale antistoffer, der fik stor betydning inden for immunologisk diagnostik og behandling. I årene 1977-1984 var Köhler ansat hos Niels K. Jerne på Basel Institute for Immunology og var derefter meddirektør for Max Planck Institute of Immunology i Freiburg.